Virallinen lehti nro C 117 , 16/04/1998 s. 0033



KIRJALLINEN KYSYMYS E-2632/97 komissiolle esittäjä(t): Roberta Angelilli (NI) (1. syyskuuta 1997) Aihe: Rooman Sant'Angelon linnan tunneli Olen jo esittänyt kysymyksen (E-1270/97) ((EYVL C 373, 9.12.1997, s. 97.)) Rooman kaupungin hankkeesta rakentaa ns. Sant'Angelon linnan tunneli. Kysyin siinä komissiolta muun muassa, onko Rooman kaupunki rikkonut tällä rakennushankkeella ympäristövaikutusten arvioinnista annettua direktiiviä 85/337/ETY ((EYVL L 175, 5.7.1985, s. 40.)). Kyseisiä töitä aiotaan rahoittaa Euroopan investointipankin varoin, Rooma 2000 -kehyssopimuksen (Framework Agreement) turvin. Viimeaikaisten lehtiartikkeleiden mukaan työ on edetessään jatkuvasti keskeytynyt, kun sieltä, mihin tunneli pitäisi rakentaa, on tehty arkeologisia löytöjä. Erityisesti San Giovannin bastionin löytyminen aiheuttaa sen, että tunnelin leveydestä pitäisi tinkiä ja se pitäisi kaventaa viiteen metriin, alunperin suunnitelluista kahdeksasta metristä (jota sitäkin jotkut pitivät riittämättömänä leveytenä), jotta ei turmeltaisi bastionia, joka arkeologisena muistomerkkinä on suojelun piirissä. Näin ollen kysyn komissiolta seuraavia seikkoja: 1. Mihin komissio ja Italian viranomaiset päätyivät neuvotteluissaan ympäristövaikutusten arvioinnista annetun direktiivin 85/337/ETY noudattamisesta? 2. Mitä mieltä komissio on työn toteuttamismahdollisuuksista lähiaikoina? 3. Vahingoittaako tunnelin rakentamisen todennäköinen viivästyminen yhä lisääntyvien esteiden vuoksi Euroopan investointipankin rahoitusta niin, että EIP ei enää olisikaan olennainen rahoituslähde? 4. Vaarantaako todennäköinen arkeologisten muistomerkkien turmeleminen tunnelin rakentamiseksi alkuperäisten suunnitelmien mukaan EIP:n rahoituksen ja rikotaanko näin EU:n säännöksiä? Komission jäsenen Ritt Bjerregaardin komission puolesta antama vastaus (30. syyskuuta 1997) 1. Komissio on pyytänyt Italian viranomaisilta lausuntoa kyseessä olevasta tapauksesta, mutta nämä eivät ole vielä antaneet vastausta. 2. Komissiolla ei ole minkäänlaista toimivaltaa ilmoittaa näkemystään työn loppuunsaattamisesta sovittuun määräaikaan mennessä. 3. Kysymykseen siitä, saattavatko mahdolliset viivästykset kyseessä olevien töiden toteuttamisessa vaikuttaa Euroopan investointipankin rahoitukseen (EIP), on vastausta pyydettävä EIP:ltä itseltään. 4. Mitä tulee arkeologisten muistomerkkien mahdolliseen tuhoamiseen kyseessä olevan hankkeen toteuttamiseksi, on huomioitava, että hankkeeseen sovelletaan direktiivin 85/337/ETY liitettä II, eikä siihen voida automaattisesti soveltaa ympäristövaikutusten arviointimenettelyä. Viranomaisten on kuitenkin arvioitava liitteen II jokaisen hankeluokan kohdalla onko edellä mainittu menettely tarpeen erityisesti hankkeen luonteen, paikan ja laajuuden osalta. Jos viranomaisten mielestä ympäristövaikutusten arviointimenettely ei ole tarpeellinen kyseisessä tapauksessa, komissio voisi vastustaa tätä päätöstä ainoastaan sellaisten erityisen tärkeiden ja tarkkojen seikkojen perusteella, jotka voisivat osoittaa hankkeen merkittävän vaikutuksen sen paikan tai laajuuden osalta. EIP myöntää rahoitusta vain jos kyseisessä tapauksessa noudatetaan yhteisön lainsäädäntöä.